b'\n_START_ARTICLE_\nH\xc3\xa5kan Malm\n_START_PARAGRAPH_\nLars H\xc3\xa5kan Malm (7. helmikuuta 1936 Maalahti \xe2\x80\x93 7. tammikuuta 2018 Maalahti) oli Ruotsalaista kansanpuoluetta edustanut suomalainen poliitikko._NEWLINE_Malm valmistui agrologiksi vuonna 1955, ja h\xc3\xa4n toimi maanviljelij\xc3\xa4n\xc3\xa4 Maalahdessa vuodesta 1956. 1961\xe2\x80\x931975 h\xc3\xa4n toimi Pohjanmaan Munakeskuskunnan (\xc3\x96sterbottens \xc3\x84ggcentrallag) johtajana._NEWLINE_Malm toimi kansanedustajana Vaasan l\xc3\xa4\xc3\xa4nin vaalipiirist\xc3\xa4 kuuden vaalikauden ajan, syyskuusta 1975 maaliskuuhun 1999. Eduskuntavaaleissa 1999 h\xc3\xa4n ei ollut en\xc3\xa4\xc3\xa4 ehdolla. H\xc3\xa4n toimi vuodesta 1987 vuoteen 1999 eduskunnan valtiovarainvaliokunnan varsinaisena j\xc3\xa4senen\xc3\xa4. H\xc3\xa4n vaikutti varsinaisena j\xc3\xa4senen\xc3\xa4 my\xc3\xb6s lakivaliokunnassa, laki- ja talousvaliokunnassa, liikennevaliokunnassa ja suuressa valiokunnassa. Vuodet 1987\xe2\x80\x931995 Malm oli kansliatoimikunnan j\xc3\xa4sen ja 1996\xe2\x80\x931999 valtiontilintarkastaja. Vuonna 1998 h\xc3\xa4nelle my\xc3\xb6nnettiin valtiop\xc3\xa4iv\xc3\xa4neuvoksen arvonimi._NEWLINE_Malm oli yli 30 vuotta, vuodet 1961\xe2\x80\x931992, Maalahden kunnanvaltuuston j\xc3\xa4sen. Vuosina 1970\xe2\x80\x931975 h\xc3\xa4n oli kunnanvaltuuston puheenjohtaja. H\xc3\xa4n toimi Ruotsalaisen kansanpuolueen varapuheenjohtajana vuodesta 1976 vuoteen 1996 ja presidentin valitsijamiehen\xc3\xa4 vaaleissa 1978, 1982 ja 1988. _NEWLINE_Malm oli naimisissa vuodesta 1958, ja h\xc3\xa4nell\xc3\xa4 oli kaksi lasta, vuonna 1959 syntynyt tyt\xc3\xa4r ja vuonna 1966 syntynyt poika.'